Drie dood in skietery by polisiestasie | Maroela Media
Drie dood in skietery by polisiestasie
Drie mense is dood in 'n skietery by 'n polisiestasie aan die KwaZulu-Natalse noordkus.
Maj. Thulani Zwane, woordvoerder van die polisie, het gesê twee adjudant-offisiere, onderskeidelik 48 en 59 jaar oud, was Donderdagmiddag by die aanhoudingselle van die Nyoni-polisiekantoor toe hulle deur twee aangehoudenes oorval is.
"Een van die beamptes se vuurwapen is afgeneem, waarna die verdagtes op die beamptes losgebrand het. Die ander beampte het teruggeskiet en een van die verdagtes noodlottig gewond. Die tweede verdagte kon daarin slaag om te ontsnap," het Zwane gesê.
Die twee polisiebeamptes is ernstig beseer tydens die voorval en is in 'n kritieke toestand na 'n nabygeleë hospitaal geneem. "Hulle het onderskeidelik gisteraand en vanoggend aan hul beserings beswyk," het Zwane gesê.
Volgens Zwane is die polisievuurwapen in die dooie verdagte se besit gevind. "Aanklagte van moord en roof is aanhangig gemaak en 'n geregtelike doodsondersoek is geopen. Die verdagte wat dood is, was in aanhouding vir verskeie rooftogte in die omgewing."
Lt.genl. Mmamonnye Ngobeni, provinsiale polisiekommissaris, het sy medelye betuig met die polisiebeamptes se families, kollegas en vriende. "Ek is seker ons sal die verdagte wat gevlug het opspoor sodat hy die gevolge van sy dade kan dra."
Darem interessant hoe maklik hierdie mense die polisie beamptes oorval.
Sovêr ek kan onthou moet daar nie 'n vuurwapen na die selle gedra word nie. Dit is om sulke probleme te voorkom. Of wat sê ek ?
Netso Blackie. Dis nou wat gebeur as daar nalatigheid is. Die polisie moet begin leer uit hulle foute.
Sommige polisiebeamptes verkeer onder die indruk dat almal hulle respekteer maar duidelik nie die kriminele nie. Hulle sal moet wakker skrik en paraat word. As dit so aangaan sal SA ook polisie van Cuba moet invoer.
Ek was vir 10 jaar betrokke by die SAPD en jy was nie toeglaat om die selle te besoek met jou vuurwapen nie, maar dees dae geld geen veiligheids reel meer nie.